Nicușor Dan a fost întrebat cum va fi rezolvată problema traficului intens din București. Astfel, edilul a amintit de cele două poduri realizate de Robert Negoiță, primarul de la Sectorul 3.
Nicușor Dan spune că traficul din București nu s-a schimbat considerabil
Primarul Capitalei a explicat că acestea sunt într-adevăr utile, însă nu rezolvă adevărata problemă. În opinia lui, podurile nu schimbă considerabil traficul din București, iar adevărata soluție ar fi una cu totul diferită.
„Cele două sunt utile, dar… haideți să o luăm pe rând. Anul 2023 a fost un an foarte bun pentru traficul din București. Noi cu Sectorul 2 am făcut Podul de la Doamna Ghica, Daniel Băluță, primarul de la Sectorul 4, a făcut acel pod de la Metalurgiei și Robert Negoiță a făcut cele două poduri la ieșirea de pe zona Pallady, ieșirea către Constanța. Dar traficul din București nu s-a schimbat considerabil, deși s-au făcut patru poduri. Problema traficului au avut orașele din Vestul Europei în anii 1960-1970”, a declarat Nicușor Dan la DC News.
Edilul a susținut că lucrurile se rezolvă cu transportul în comun. În opinia lui, aceasta ar i „cea mai importantă soluție” pentru a rezolva aglomerația din Capitală.
„Mai întâi au ales soluția greșită – adică lărgirea – apoi și-au dat seama că lucrurile se rezolvă cu transportul în comun. A fost dureros și la ei să mute oamenii din mașină în transportul în comun. Până la urmă, numai transportul în comun poate să rezolve acest lucru. Noi avem progrese pe transportul în comun. Cea mai importantă soluție pentru traficul din București este transportul în comun”, a completat edilul.
Edilul a vorbit și despre problema șobolanilor din Capitală
Anterior, el a vorbit și despre problema șobolanilor din Capitală. Primarul a spus că această temă ar fi una „artificială”, creată de către fosta administrație.
De asemenea, a declarat că merge destul de des pe jos și nu a văzut niciodată șobolani. Potrivit informațiilor oferite de el, a fost înregistrată „o scădere de 20% față de mandatul precedent”
Primarul a mai spus apoi că, dacă dacă ar fi întrebați 1.000 de bucureșteni, doi ar spune că au întâlnit un șobolan în patru ani.
Amintim că Gabriela Firea l-a criticat de mai multe ori pe Nicușor Dan. În momentul în care și-a depus candidatura, social-democrata a lansat un mesaj ironic la adresa lui.
„Vorbim de intersecții semaforizate și smartcity, dar avem șobolani, gropi, mizerie și gunoaie”, a spus Firea.